Zajac, Pavol, poslanec NR SR (2015-10-07):
Vážená pani predsedajúca, pán navrhovateľ, dámy a páni, ja viem, že sa blíži koniec tejto schôdze a ľudia sú možno netrpezliví a chcú aj ďalšie návrhy zákona prebrať čím skôr, ale dovoľte mi, aby som krátko vystúpil k tomuto návrhu zákona, lebo ho považujem za veľmi dôležitý. Naozaj hazard na Slovensku nám narástol do rozmerov, keď jeho regulácia je veľmi potrebná. A naozaj v oblasti, ako tu navrhujú navrhovatelia, to znamená, aby sociálne odkázaní ľudia, ktorí poberajú sociálne dávky, aby ich celé neminuli v hracích automatoch, keď to tak zjednodušene poviem, ale naozaj aby tie sociálne dávky, ktoré dostávajú od štátu z našich spoločných peňazí na to, aby mali aspoň to životné minimum, aby sa mohli postarať o život, základné potreby, základné potreby svojich detí, svojej rodiny, takže štát im dáva na to sociálne dávky, životné minimum, môžme to nazvať rôznymi formami, aké dávky dostávajú títo ľudia, a takíto ľudia veľakrát na východe, na severe Slovenska tieto dávky na druhý deň alebo ešte v ten istý deň, keď ich dostanú v hotovosti, podotýkam, v hotovosti, ich minú v hracích automatoch. V hotovosti som povedal preto, lebo bol tu pilotný projekt za vlády Ivety Radičovej, kde sa ministerstvo sociálnych vecí pokúšalo, aby ľudia, ktorí sú sociálne odkázaní, dostávali tieto finančné dávky cez určité platobné karty a v tých platobných kartách by bolo načipované, na čo môžu minúť. Samozrejme, na základné potreby, medzi ktoré určite nepatrí hazard. Hazard, keď chce niekto, teda keď si chce zahrať niekto a je na to solventný, prosím, nech sa tak deje v obciach a mestách, ktoré o tom slobodne a dobrovoľne rozhodnú. Tie obce a mestá, ktoré povedia, že nechcú hazard na svojom území, malo by sa tak udiať na slobodnom a demokratickom rozhodnutí poslancov obecného zastupiteľstva. Hovorím o tom aj preto, lebo na tejto schôdzi som bol spolupredkladateľom návrhu zákona, aby obce a mestá VZN-kom mohli rozhodnúť o tom, či chcú hazard na svojom území, alebo nechcú. Ďalej sme navrhovali, aby herne nemohli byť 200 metrov od škôl, sociálnych zariadení, liečební. Dámy a páni, choďte sa pozrieť do Ružinova. Choďte sa pozrieť do Ružinova, kde je Centrum na liečbu pre drogovo závislých ľudí a inak závislých aj na hazarde a hneď oproti je herňa! Tak 200 metrov od škôl sme zakázali prevádzkovať hracie automaty, ale herňa je priamo oproti vchodu do liečebne pre drogovo závislých a na hazarde závislých ľudí. Čo to je za nezmysel v tomto štáte?! To je výsmech tejto spoločnosti. A takýto návrh sme dávali, aby aspoň tých 200 metrov. Ja viem, že by sa nevyriešili všetky problémy, ktoré máme v súvislosti s hazardom, ale toto je výsmech občanom, ak oproti liečebni je rovno herňa. Takže, samozrejme, samozrejme, takýto návrh poslanci SMER-u odmietli. Je tu teraz návrh o tom, aby bol monitorovací systém, ktorý by nedovolil sociálne odkázaným ľuďom, ktorí poberajú takéto sociálne dávky, aby mohli vôbec hrať. Aby tieto peniaze mohli minúť v hracích automatoch. Dámy a páni, v júni som organizoval spolu s nadáciou Antona Tunegu konferenciu na tému „Hazard a jeho vplyv na rodinu a spoločnosť“ a prizval som na túto konferenciu pána námestníka ministra financií Českej republiky Ondřeja Závodského, ktorý sa tejto problematike už tri roky na ministerstve venuje, a oni takýto monitorovací systém, vláda Českej republiky pripravuje. A myslím si, že sú tesne pred záverom, spustením takého monitorovacieho systému. Takýto monitorovací systém by sme potrebovali ako soľ na Slovensku. Mimochodom, nielen sociálne odkázaní, ktorí poberajú sociálne dávky, nebudú môcť na základe tohto monitorovacieho systému hrať, ale v Čechách to budú aj ľudia, ktorí sú v exekúcii, v konkurze. Po ďalšie, to sa mi mimoriadne páči, budú tam ľudia, ktorým to zakáže súd. Ktorí spáchajú nejaký trestný čin, dostanú určitý trest a dostanú aj trest, že nemôžu hrať na hracích automatoch. A takýto monitorovací systém to zabezpečí, že nebudú môcť hrať. Po ďalšie budú tam ľudia, ktorí dobrovoľne sa do toho systému prihlásia, to znamená, absolvujú určité liečenie, stanú sa vyliečenými, ale pre prípad, že by to znova na nich teda prišlo, že by mali znova chuť hrať, tak sa zaevidujú do toho systému a systém ich nepustí. A dobrovoľne sa tam napíšu. Potrebovali by sme ako soľ takýto systém. Takže filozofia, myšlienka návrhu zákona sa mne osobne páči, aj nám v klube KDH, my to podporíme. Samozrejme, osud tohto návrhu zákona trošku už predpokladám, lebo vládni poslanci sa, ako je u nich zvykom, nevyjadria, len potom nepodporia. Možno by bolo aspoň dobré v tom, aby si túto myšlienku, filozofiu osvojili a aby začala vláda na takomto monitorovacom systéme pracovať. Lebo ja rozumiem tomu, že pripraviť takýto monitorovací systém je pomerne náročná úloha, lebo, samozrejme, jedná sa aj o ochranu osobných údajov a ten monitorovací systém musí byť dokonalý, aby sa nestávalo to, že niekto bude zneužívať niečí občiansky preukaz a bude hrať na niečí cudzí občiansky preukaz a podobne. Samozrejme, aj ten register musí byť nepriestrelný, aby doňho sa nemohli heknúť nejakí hekeri a ďalší, ktorí by zistili, kto je vlastne ten, kto poberá sociálne dávky, sú to citlivé údaje. Takže ten systém musí byť ako 100-percentný, musí byť dokonale pripravený, ale myšlienka, filozofia, aby ľudia, ktorí poberajú sociálne dávky, aby ich použili na to, aby základné životné potreby sebe a svojej rodine zabezpečili, a nie aby to míňali v hracích automatoch, s tým súhlasíme, preto to podporíme. Ďakujem za pozornosť.